Komisijos direktyva 1999/50/EB
1999 m. gegužės 25 d.
iš dalies keičianti Direktyvą 91/321/EEB dėl mišinių kūdikiams iki 4-6 mėnesių ir mišinių kūdikiams, vyresniems kaip 4 mėnesių
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1989 m. gegužės 3 d. Tarybos direktyvą 89/398/EEB dėl valstybių narių įstatymų, susijusių su specialios paskirties maisto produktais, suderinimo [1] su pakeitimais, padarytais Europos Parlamento ir Tarybos direktyva 96/84/EB [2], ypač į jos 4 straipsnio 1 dalį,
pasikonsultavusi su Maisto produktų moksliniu komitetu,
(1) kadangi Komisijos direktyvos 91/321/EEB [3] su pakeitimais, padarytais Direktyva 96/4/EB [4], 6 straipsnis numato, kad mišiniuose kūdikiams iki 4-6 mėn. ir mišiniuose kūdikiams, vyresniems kaip 4 mėn., neturi būti tokio jokios medžiagos kiekio, kuris galėtų pakenkti kūdikių ir mažų vaikų sveikatai, ir kad nedelsiant nustatomos bet kokios tokios medžiagos leistinos koncentracijos;
(2) kadangi skirtingi reglamentai dėl pesticidų likučių didžiausių koncentracijų tokiuose produktuose sukelia prekybos kliūtis tarp valstybių narių;
(3) kadangi 1976 m. lapkričio 23 d. Tarybos direktyvoje 76/895/EEB dėl vaisiuose ir daržovėse bei ant jų išlikusių pesticidų likučių didžiausių koncentracijų nustatymo [5] su paskutiniais pakeitimais, padarytais Direktyva 97/41/EB [6], 1986 m. liepos 24 d. Direktyvoje 86/362/EEB dėl pesticidų likučių grūduose ir ant jų didžiausių koncentracijų nustatymo [7] su paskutiniais pakeitimais, padarytais Komisijos direktyva 98/82/EB [8], 1986 m. liepos 24 d. Direktyvoje 86/363/EEB dėl didžiausių pesticidų likučių koncentracijų gyvūninės kilmės maisto produktuose ir ant jų nustatymo [9] su paskutiniais pakeitimais, padarytais Direktyva 98/82/EB, ir 1990 m. lapkričio 27 d. Direktyvoje 90/642/EEB dėl didžiausių pesticidų likučių koncentracijų tam tikruose augalinės kilmės produktuose ir ant jų, įskaitant vaisius ir daržoves, nustatymo [10] su paskutiniais pakeitimais, padarytais Direktyva 98/82/EB, nustatytos didžiausios pesticidų likučių koncentracijos nepažeidžia konkrečių nuostatų, taikytinų mišiniams kūdikiams iki 4-6 mėn. ir mišiniams kūdikiams, vyresniems kaip 4 mėnesiai;
(4) kadangi, atsižvelgiant į Bendrijos tarptautinius įsipareigojimus, tuomet, kai nepakanka reikiamų mokslinių įrodymų, atsargumo principas leidžia Bendrijai laikinai imtis priemonių remiantis turima susijusia informacija, kol per nustatytą laiką bus gautas papildomas rizikos įvertinimas ir pateikta taikytų priemonių apžvalga;
(5) kadangi, remiantis 1997 m. rugsėjo 19 d. ir 1998 m. birželio 4 d. Maisto produktų mokslinio komiteto pateiktom dviem nuomonėm, šiuo metu kyla abejonių dėl dabartinių rekomenduojamos paros normos (RPN) verčių kūdikių ir mažų vaikų sveikatai apsaugoti; kadangi abejonių pareikšta ne tik dėl pesticidų ir pesticidų likučių, bet ir dėl pavojingų cheminių medžiagų, Komisija išnagrinės galimybę kuo greičiau nustatyti kūdikiams ir mažiems vaikams skirtame maiste didžiausias leistinas sunkiųjų metalų koncentracijas;
(6) kadangi dėl to kūdikiams ir mažiems vaikams skirtų specialios paskirties maisto produktų atveju reikėtų patvirtinti ypač mažas bendras visų pesticidų koncentracijas;
(7) kadangi ši ypač maža bendra koncentracija turėtų būti lygi 0,01 mg/kg - praktiškai mažiausiai aptinkamai koncentracijai;
(8) kadangi turėtų būti reikalaujama griežčiausiai apriboti pesticidų likučių kiekį; kadangi, rūpestingai parinkus žaliavines medžiagas ir atsižvelgus į tai, jog gaminant mišinius kūdikiams iki 4-6 mėn. irmišinius kūdikiams, vyresniems kaip 4 mėn., jie ekstensyviai apdorojami, įmanoma gaminti ypač mažai pesticidų turinčius produktus;
(9) tačiau net dėl ypač mažo kai kurių pesticidų kiekio blogiausiu atveju gali būti viršyti šių pesticidų RPN; kadangi dėl to mišiniuose kūdikiams iki 4-6 mėn. ir mišiniuose kūdikiams, vyresniems kaip 4 mėn., šių konkrečių pesticidų visai neturėtų būti ir jų gamybai jie neturėtų būti naudojami;
(10) kadangi ši direktyva atspindi šiuo metu sukauptą informaciją apie minėtas medžiagas; kadangi Direktyvos 89/398/EEB 13 straipsnyje nustatyta tvarka turėtų būti priimami bet kokie mokslo ir technikos laimėjimais pagrįsti pakeitimai;
(11) kadangi atitinkamai reikėtų iš dalies pakeisti Direktyvą 91/321/EEB;
(12) kadangi šioje direktyvoje numatytos priemonės atitinka Maisto produktų nuolatinio komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyva 91/321/EEB iš dalies keičiama taip:
1. 1 straipsnio 2 dalis papildoma e punktu:
"e) "pesticidų likučiai" - tai mišiniuose kūdikiams iki 4-6 mėn. ir mišiniuose kūdikiams, vyresniems kaip 4 mėn., aptinkami augalų apsaugos priemonės likučiai, kaip apibrėžta Tarybos direktyvos 91/414/EEB [11]; 2 straipsnio 1 punkte, įskaitant jo metabolitus ir skilimo arba reakcijos produktų liekanas;"
2. 6 straipsnis pakeičiamas taip:
"6 straipsnis
1. Mišiniuose kūdikiams iki 4-6 mėn. ir mišiniuose kūdikiams, vyresniems kaip 4 mėn., neturi būti tokio jokios medžiagos kiekio, kuris galėtų pakenkti kūdikių sveikatai. Nedelsiant nustatomos didžiausios koncentracijos.
2. Mišiniuose kūdikiams iki 4-6 mėn. ir mišiniuose kūdikiams, vyresniems kaip 4 mėn., atskirų pesticidų koncentracija neturi viršyti 0,01 mg/kg vartojamo produkto arba pagal gamintojo nurodymus paruošto produkto.
Analitiniai pesticidų likučių koncentracijų nustatymo metodai yra laikomi įprastai priimtais standartizuotais metodais.
3. IX priede išvardyti pesticidai nenaudojami žemės ūkio produktuose, skirtuose mišiniams kūdikiams iki 4-6 mėn. ir mišiniams kūdikiams, vyresniems kaip 4 mėnesiai.
4. Prireikus nustatomi mikrobiologiniai kriterijai.";
3. IX priedas papildomas taip:
"IX PRIEDAS
Pesticidai, kurie nenaudojami žemės ūkio produktuose, skirtuose mišiniams kūdikiams iki 4-6 mėn. ir mišiniams kūdikiams, vyresniems kaip 4 mėn.:
Medžiagos cheminis pavadinimas
…
"2 straipsnis
Valstybės narės priima įstatymus ir kitus teisės aktus, kurie, įsigalioję ne vėliau kaip 2000 m. birželio 30 d., įgyvendina šią direktyvą. Apie tai jos nedelsdamos praneša Komisijai.
Įstatymai ir kiti teisės aktai taikomi taip, kad:
a) ne vėliau kaip 2000 m. birželio 30 d. būtų leidžiama prekiauti šią direktyvą atitinkančiais produktais;
b) nuo 2004 m. liepos 1 d. būtų uždrausta prekiauti šios direktyvos neatitinkančiais produktais.
Valstybės narės, priimdamos šias nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
3 straipsnis
Ši direktyva įsigalioja dvidešimtą dieną po jos paskelbimo Europos Bendrijų oficialiajame leidinyje.
4 straipsnis
Ši direktyva skirta valstybėms narėms.
Priimta Briuselyje, 1999 m. gegužės 25 d.